Wir, nachbenempten Welti Gerwer, burger ze Mellingen, und Hans Frig von Scherntz, bekēnent offenlich mitt disem brief als den̄ Clewi Frig, min, Hans Frigen, bruͦder,
und ich ein hoff und guͦt ze Scherntz gelegen, ✳ der das jarzitampt ze Kùngsfeld von dem gotzhus zuͦ Wettingen mitt andˀm zuͦ kouf ankomen ist und jerlichs zins giltet sechzechē
mùtt roggen, zwey fiertel kernen, zwen mùtt gersten, vier malter habˀn, vierzechn̄ schillīg haller, zwey herpsthuͤnr, ein vasnachthuͦn und drissig eiger ✳ von dem selbē jarzitampt un̄ sinen
pflegˀn buwent. ✳ und aber dˀselb Clewi, min bruͦder, bi sinē teil des hofs und zinsz dem jarzitampt nach eigēlicher rechnūg darub̄ uff hùtt, datū disz briefs, mitt im in unserm und andrer
biwesen durch die wirdigen, geistlichē frowen, frow Annan Fundlin, jetz des jarzitampts pfleͣgerin, und Cuͦnratē Widmer, irm amptman, beschechn̄, ✳ schuldig belipt bi usstaͤndē zinsē un̄
mitt dem zinsz, uff santt Martins tag, nechstkomēt, vallēt, ✳ fùnf mùtt kernē, hundˀt und fùnf mùtt, zwey fiertel, drig vierlīg und ein imi roggē, zwentzig un̄ drig mùtt und andˀhalb viertel
gersten, drissig und vier malter und drù viertel habˀ, fùnff pfund und acht schilling ✳ haller. ✳ darub̄ si jetz den gantzen hoff zuͦ des jarzitampts handen wolten gebracht, ✳ den̄ das wir, obgen̄
Welti Gerwer und Hans Frig, mitt unser ernstigen bett und nach dem uns vil daran gelegen was mitt namē mir, Hansen Frigen, umb min halbteil des hofs und mir, Weltin Gerwer, mercklicher
schuld halb, die mir Clewi Frig schuldig ist ✳ und ich suss niendˀt zebekomēt weisz, ✳ ander genēpten unser frowē der jarzitmeisterin ✳ jetz vˀkomē und disz nachgemelten teding der zinsz halb fundē un̄
willenklich ufgenomē habent und si uns damitt des jarzitampts un̄ ir gerechtikeit der vˀsessnē zins halb ✳ den hof darub̄ zebezichē und haben uf und ùbergeben ✳ und wir darzuͦ gestandē sind ✳ inden
gedingē, so hernach stand, ✳ mittnamē das wir, egen̄ Welti Gerwer und Hans Frig, die egen̄ sum̄ der vˀsessnen zinsen ✳ gemeinlich und unvˀscheidēlich fur uns und all unser erben, mitt uns darzuͦ ✳
verbunden, ✳ und als unser eigen schuld, die si ouch ist, ✳ haben ✳ und als recht unverscheidē houptgùltē dem jarzitampt und sinē pflegern bezaln soͤllēt und wellent, und damitt die jerlichē zinsz vō hof,
so hin fùr jerlich vallēt und der sum̄, vor stat, ✳ zuͦ den hienachgenēpten ziln, ✳ mittnamen uff santt Martins tag, nach datū dis briefs nechstkomēt, drissigundein stuck und danēthin jegklichs
jars je uff santt̄ Martins tag den jerlichē zinsz vō hof, so den̄ gevallen ist und vor stat. ✳ und damitt der obˀn sum̄ der usstaͧnden zinsen zechen stuck aͧn all mindrūg, abbrùch und fùrwort ✳
bisz die sum̄ der usstaͧnden zinsen gantz bezalt wirt ✳ und als uff der einen zelg ze Scherntz der obgen̄t hof wenig und mindˀ acker hat, den̄ uff den andern zwein zelgen daselbs, darub̄ ist herin̄
berett, wen̄ uff derselbn̄ zelg hinfùr korn stàt, namlich je am dritten jar, ✳ und deshalbn̄ die obgen̄t sum̄ der jerlichen und vˀsessnen zinsen nitt gantz moͤcht usgericht werden als vor staͧt, ✳ das den̄
das so deshalbē der selbn̄ sum̄, des jars gevalln̄, belipt usstaͧn, ✳ wir und unser erben ✳ des nechsten jars darnach mitt der andˀn sum̄, so uff den̄, als vorstàt, valt, ✳ usrichten, ervollen un̄ bezaln soͤllēt
und wellēt und denocht desselbn̄ jars, so je die klein zelg des hofs halb ist ✳ nùtzit durch liederlikeit, noch andrˀ inzùgen willen aͧn soͤlich ursach ✳ des gevallnen zinsz und sum̄, als vor stât, usstaͧn lassē,
sunder des und daran sovil wir vˀmogent und dem buw der zelghalb geburlich und billich ist, ✳ bezaln, so dick das hinfùr, als vor stât, zeschuldē kumpt. ✳ wir, obgen̄ten Welti Gerwˀ und Hans
Frig, desglichn̄ ouch unser erben und nachkomen, sond ouch den obgen̄ hoff mitt aller zuͦgehoͤrd und inallweg inguͦtem, redlichē buw und eren, jetz und hinfùr, allweg habn̄, ✳ halten, ✳ zinsen und,
ob wir jemˀ davō gaͧn woͤlten, dem jarzitampt den ufgebn̄, ✳ alles nach lands und des ampts im Eigen recht, sitt und gewonheit ✳ und sunder, das wir oder unser erbn̄ odˀ nachkomē, ob wir
oder si den hof ufgebn̄ odˀ unser gerechtikeit daran verkouffen odˀ ùbˀgeben woͤlten, ✳ davor ✳ all usstand zinsz, so der zit daruff unbezalt usstaͧnd, ✳ es sie dˀ obˀn versessnen odˀ kùnftigē zinsen, ✳ gantz
bezaln und dem jarzitampt und sinen pflegern usrichten und tuͤn soͤllent, als nach soͤlichē rechten billich ist ✳ und anders nitt. ✳ und als wir, egen̄ Hans und Clewi Frig, ✳ den selbn̄ hoff
under uns selbs als gebruͦder zeteiln fùrgenomen und aber das des jarzitampts pfleger nitt vˀwilliget hatten noch tuͦn meynēt, darub̄ ist her in̄ namlich berett, das der selb hof un̄ guͤtˀ
des jarzitampts und unser gneͣdigen frowen, ouch des ampts pfleger halb, gegēwurtig und kùnftig, jetz und hinfùr allweg sol gantz ungeteilt, sunder ein hof und guͦt heissen sin und
bliben, ✳ ouch also von dem ampt und inen gebuwen, ✳ gehept, ✳ gezinst ✳ und gehalten werden, als ein hof und guͦt ✳ und immasz, als vor stat, ✳ und soͤlich unser fùrnemen dar in̄ und deshalbē
dem ampt noch inen daran dehein irrūg, abbruch, gebresten noch schaden zuͤfuͤgen noch bringen, sunder irhalb bestan und sin, als ob des nie gedaͧcht wer. ✳ ✳ und also gelobēt un̄ versprechent wir, vilgen̄ Welti Gerwer und Hans Frig, gemeinlich und unvˀscheidenlich fùr uns und all unser erben und nachkomen diser teding in allen worten und gedingē, so vor und
nach stand, und mitt namen der bezalūg der versessnen und kùnftigen zinsen halb, hinfùr alle jar nach der in̄halt und deshalben disen brieff und sin in̄halt gantz und voͤllēklich
nach zekoment, ✳ der gnuͦg zesind und tuͦnd, wie und als dick sich das hinfùr gebùrt, ✳ ouch dawider niemer zekoment, zeredent, zetuͤnd, schaffen, verhengen noch gehelln̄ getaͧn werd₎
ùbˀal ineynich wise, sunder das alles war, stet und vest zehalten, jetz und zuͦ kùnftigē ziten, alles bi unsern guͦtē truwen und mitt sunder pen und geding der bezalūg halb, ✳ ob
wir, unser erbn̄ odˀ nachkomen ✳ die bezalūg umb vˀsessen und kùnftig zins hinfùr eynichs jars zuͦ den ziln un̄ immasz, als vor stât, ✳ nitt gantz teͣten noch der nachgiengent, als vor
eigenlich begriffen ist, ✳ darub̄ mogent unser gnedig frowen und des jarzitampts ze Kùngsfelden pfleger, so der zit sind, durch sich selbs, ir amptlùt odˀ botten uns, unser erbē, nachkomen den obgen̄ hof und all ander unser guͤter sampt und sundˀ mitt gericht, weltlichē, geistlichē oder aͧne angriffen, bekùmbˀn und noͤten, als vil und lang bisz je die bezalung
beschicht und der halb der teding, wie vor stat, voͤllenklich nachkomen, ouch cost und schad, deshalbē ufgelouffen, inen gantz bezalt wirt, gantz àn irn schadē und sodick, das zeschulden kumpt, bisz die bezalung, wie vor stât, gantz beschicht und in die und allweg der teding und in̄halt disz briefs gantz nachkomē wirt, so dick sich das hin fùr gebùrt,
und hievor noch wider sol uns, unser erbē, nachkomē, noch guͤtˀ gantz nùtzit behelfen, schirmen, tecken sin, wir fùr zichen, bruchē noch geniessen ùbˀal ineynich wise, sunder
bi dem, so vor stât, bestan alles luter aͧn all geverd und des alles ze warem, verstem urkùnd hand wir, dickgen̄ Welti Gerwer und Hans Frig, erbetten den fromen, wisen
Uͦlrich Grùlich, schulthn̄ ze Brugg, das der sin insigel fùr uns, im und sinē erbē aͧnschadē, und darunder wir uns diser sach fùr uns, unser erbē und nachkomē immasz als vor
stàt wissentlich und vestēklich verbindēt, offenlich hat gehenckt an disen brief, der hierub̄ gemacht und gebn̄ ist uff sun̄tag vor santt̄ Margreten tag, nach Cristi gebùrt vier zechenhundert und sechzig jar.